Córdoba
        
         (by i Argentina)
Store norske leksikon,Geografi,Verdens geografi,Sør-Amerikas geografi,Argentinas geografi
Córdoba er hovedstad i provinsen Córdoba, Argentina. Byen ligger ved foten av Sierra de Córdoba, 472 moh. Córdoba er Argentinas nest største by, med 1 330 023 innbyggere (Indec, 2010), og er et viktig samferdsels-, handels-, industri- og kultursenter.
Den store Río Primero-demningen nord for byen gir elektrisk kraft til industrien. Byen har næringsmiddel-, tekstil- og transportmiddelindustri. Córdoba har 30 % av Argentinas bilindustri. I tillegg er turisme viktig for byen. Universitet i Córdoba ble grunnlagt i 1613. Byen har mange vakre byggverk fra kolonitiden, blant annet klosterkirken Santa Teresa (1714) og katedralen (1858).Córdoba ble grunnlagt av spanjolen Jerónimo Luis de Cabrera i 1573. De Cabrera ga byen dette navnet for å hedre sin hjemby, Córdoba i den spanske provinsen Andalucía. Les mer i Store norske leksikon Argentina Argentinas geografi